CELEX ID: 32012R0592
Publication Date: 2012-07-04

Document Text:
KOMISJONI MÄÄRUS (EL) nr 592/2012,
4. juuli 2012,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses bifenasaadi, kaptaani, küprodiniili, fluopikoliidi, heksütiasoksi, isoprotiolaani, metaldehüüdi, oksadiksüüli ja fosmeedi jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
ning arvestades järgmist:
(1)
Bifenasaadi ja kaptaani jääkide piirnormid on sätestatud määruse (EÜ) nr 396/2005 II lisas ja III lisa B osas. Küprodoniili, fluopikoliidi, heksütiasoksi, metaldehüüdi, oksadiksüüli ja fosmeedi jääkide piirnormid on sätestatud määruse (EÜ) nr 396/2005 III lisa A osas. Isoprotiolaani jääkide piirnorme ei ole varem üheski määruse (EÜ) nr 396/2005 lisas sätestatud.
(2)
Seoses kasutusloa andmisega toimeainet bifenasaati sisaldava taimekaitsevahendi kasutamiseks punaste, must- ja valgete sõstarde, vaarikate ja murakate puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Kaptaani osas tehti selline taotlus murakate, vaarikate, mustikate, punaste, must- ja valgete sõstarde ja karusmarjade kohta. Küprodiniili osas tehti selline taotlus värskete maitsetaimede, spinati, lehtpeedi, aedsalati, põldkännaku, salatkressi, eskariooli, põld-võõrkapsa/rukola ja Brassica spp. lehtede ja võrsete kohta. Fluopikoliidi osas tehti selline taotlus rediste, sibulate, kartulite ja lehtkapsa kohta. Heksütiasoksi osas tehti selline taotlus tee kohta. Metaldehüüdi osas tehti selline taotlus maasikate, kartulite, nuikapsa, aedsalati ja muude salatitaimede, spinati ja sarnaste taimede kogu rühma, maitsetaimede ja rapsiseemnete kogu rühma kohta. Fosmeedi osas tehti selline taotlus kartulite, aprikooside, virsikute, lauaoliivide, õli tootmiseks kasutatavate oliivide ja rapsiseemnete kohta.
(4)
Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus isoprotiolaani kasutamise kohta riisi puhul. Jaapanis kasvatataval riisil on lubatud kasutada isoprotiolaani koguses, mille puhul jääb rohkem jääke, kui on lubatud määruses (EÜ) nr 396/2005 sätestatud jääkide piirnormiga. Selleks et vältida kaubandustõkkeid asjaomase kultuuri impordi suhtes, on vajalik kehtestada kõrgem jääkide piirnorm.
(5)
Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.
(6)
Komisjon sai Belgialt teavet kehtivaid jääkide piirnorme ületavate oksadiksüüli jääkide esinemise kohta peterselli, selleri ja porrulaugu puhul. Belgia ametiasutuste andmete kohaselt on oksadiksüüli ootamatu esinemine kõnealuste kultuuride puhul tingitud toimeaine püsivusest mullas. Belgia esitas määruse (EÜ) nr 396/2005 artikli 6 lõikega 3 kooskõlas taotluse nende jääkide piirnormide muutmiseks.
(7)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(8)
Toiduohutusamet jõudis oma põhjendatud arvamustes järeldusele, et fluopikoliidi kasutamise kohta sibula puhul ei ole esitatud piisavalt andmeid, mille põhjal saaks kehtestada uue jääkide piirnormi. Metaldehüüdi kasutamise osas maasikate ja nuikapsa puhul ei ole esitatud piisavalt andmeid, mille põhjal saaks kehtestada uue jääkide piirnormi. Fosmeedi kasutamise osas aprikooside puhul ei ole esitatud piisavalt andmeid, mille põhjal saaks kehtestada uue jääkide piirnormi.
(9)
Bifenasaadi kasutamise osas vaarikate ja murakate puhul ei ole vaja muuta kehtivaid jääkide piirnorme, kuna määruse (EÜ) nr 396/2005 II lisas kehtestatud jääkide piirnormid on identsed taotletud piirnormidega.
(10)
Muude taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(11)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(12)
Seepärast tuleks määrust (EÜ) nr 396/2005 vastavalt muuta.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. juuli 2012

EuroVoc Classification:
Level 1: 100160
100155
100149
100147
100156
Level 2: 100244
100269
100249
100215
100195
100250
Level 3: 138
1362
2090
2014
1268
2734
All Concepts: 2357
2734
2739
2836
3469
6569